《西郊社集赋得折荷缉寒袂》
明代·邓云霄

八月凉风至，骚人念授衣。皎皎绮纨子，袨服有光辉。

幽性厌游冶，华躬与俗违。嘉彼江中荷，亭亭出淤泥。

虚心兼直干，婀娜馀香披。剪为君子裳，雅尚正相宜。

绿云浮巧染，白纻扬轻丝。裁缝自洛女，制度倩湘妃。

飘飖鹤作骨，淡淡冰为肌。长啸秋江上，应无维鹈讥。

松花晚餐罢，跨鹿翳华芝。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。